KONKLUŻJONIJIET TAL-AVUKAT ĠENERALI

EMILIOU

ippreżentati fit‑22 ta’ Ġunju 2022 ( 1 )

Kawża C‑259/21

Il‑Parlament Ewropew

vs

Il‑Kunsill tal‑Unjoni Ewropea

“Politika Komuni tas-Sajd – Rikors għal annullament – Artikoli 15 sa 17, Artikolu 20 u t-tieni paragrafu tal-Artikolu 59 tar-Regolament tal-Kunsill (UE) 2021/92 – Kamp ta’ applikazzjoni tal-Artikolu 43(3) TFUE – Setgħat tal-Kunsill – Allegat użu ħażin ta’ poter mill-Kunsill – Proċedura stabbilita għall-adozzjoni ta’ miżuri tekniċi fl-Artikoli 10(4) u 15 tar-Regolament (UE) 2019/1241 u fl-Artikolu 9 tar-Regolament (UE) 2019/472 – Setgħat tal-Kummissjoni li tiddetermina dawn il-miżuri tekniċi f’atti ddelegati – Prinċipju ta’ kooperazzjoni leali”

I. Introduzzjoni

1. B’mod ġenerali, il-kawża preżenti tirrigwarda nuqqas ta’ qbil bejn l-istituzzjonijiet tal-Unjoni Ewropea fir-rigward tar-rwol li l-Kunsill tal-Unjoni Ewropea għandu jkollu fl-adozzjoni ta’ ċerti miżuri tekniċi fil-qasam tas-sajd.

2. Qabel id-dħul fis-seħħ tat-Trattat dwar il-Funzjonament tal-Unjoni Ewropea, il-Kunsill assuma r-rwol prinċipali fid-determinazzjoni tal-aspetti kollha tal-Politika Komuni tas-Sajd (iktar ’il quddiem il-“PKS”). Madankollu, illum, dan ma għadux il-każ. Skont l-Artikolu 43(2) TFUE, il-proċedura leġiżlattiva ordinarja tapplika għall-PKS, u s-setgħat deċiżjonali unilaterali tal-Kunsill huma ppreżervati biss fil-limiti stabbiliti fl-Artikolu 43(3) TFUE. Din id-dispożizzjoni tippermettilu jadotta miżuri dwar, inter alia, l-“iffissar u l-allokazzjoni ta’ opportunitajiet tas-sajd”.

3. Permezz ta’ dan ir-rikors, il-Parlament Ewropew jitlob l-annullament ta’ ċerti miżuri tekniċi tar-Regolament (UE) 2021/92 ( 2 ), li ġie adottat mill-Kunsill bl-applikazzjoni ta’ din l-aħħar dispożizzjoni. Dawn il-miżuri jinsabu fl-Artikoli 15, 16, 17, 20 u t-tieni paragrafu tal-Artikolu 59, ta’ dan ir-regolament (iktar ’il quddiem id-“dispożizzjonijiet ikkontestati”).

4. Il-Parlament isostni, essenzjalment, li l-Kunsill eċċeda l-limiti tal-kompetenzi tiegħu meta adotta dawn id-dispożizzjonijiet. Huwa jikkunsidra li dawn tal-aħħar jikkontradixxu żewġ regolamenti – jiġifieri r-Regolament (UE) 2019/472 ( 3 ) u r-Regolament (UE) 2019/1241 ( 4 ) (iktar ’il quddiem, ikkunsidrati flimkien, ir-“regolamenti bażiċi”) – li ġew adottati mill-Kunsill u mill-Parlament skont l-Artikolu 43(2) TFUE. Fil-fehma tal-Parlament, dawn iż-żewġ regolamenti llimitaw is-setgħat deċiżjonali tal-Kunsill skont l-Artikolu 43(3) TFUE peress li speċifikament intitolaw lill-Kummissjoni Ewropea sabiex tiddetermina, f’atti ddelegati adottati bis-saħħa tal-Artikolu 290(1) TFEU, ( 5 ) il-miżuri tekniċi li jikkorrispondu għall-miżuri stabbiliti fid-dispożizzjonijiet kkontestati.

II. Il‑kuntest ġuridiku

A. Id‑dispożizzjonijiet rilevanti tat‑TFUE

5. L-Artikolu 43(2) u (3) TFUE jipprevedi: “2. Il-Parlament Ewropew u l-Kunsill, li jaġixxu skond il-proċedura leġislattiva ordinarja u wara konsultazzjoni mal-Kumitat Ekonomiku u Soċjali, għandhom jistabbilixxu l-organizzazzjoni komuni tas-swieq agrikoli prevista fl-Artikolu 40(1) kif ukoll id-dispożizzjonijiet l-oħra meħtieġa għall-kisba ta’ l-objettivi tal-politika agrikola komuni u l-[PKS]. 3. Il-Kunsill, fuq proposta tal-Kummissjoni, għandu jadotta l-miżuri dwar l-iffissar tal-prezzijiet, l-imposti, l-għajnuna u l-limitazzjonijiet kwantitattivi, kif ukoll dwar l-iffissar u l-allokazzjoni ta’ opportunitajiet tas-sajd.”

B. Ir‑regolamenti bażiċi

1. Ir‑Regolament Nru 2019/472

6. L-Artikolu 9(1) tar-Regolament 2019/472 jipprevedi: “Il-Kummissjoni għandha s-setgħa li tadotta l-atti delegati bi qbil mal-Artikolu 18 ta’ dan ir-Regolament u mal-Artikolu 18 tar-Regolament (UE) Nru 1380/2013 ( 6 ) biex tissupplimenta lil dan ir-Regolament fejn għandu x’jaqsam mal-miżuri tekniċi li ġejjin: (a) l-ispeċifikazzjonijiet tal-karatteristiċi tal-irkapti tas-sajd u tar-regoli għall-użu tagħhom biex tiġi żgurata jew tittejjeb is-selettività, jitnaqqsu l-qabdiet inċidentali jew jitnaqqas kemm jista’ jkun l-impatt negattiv fuq l-ekosistema; (b) l-ispeċifikazzjonijiet ta’ modifiki jew apparat addizzjonali mal-irkapti tas-sajd biex tiġi żgurata jew titjieb is-selettività, jitnaqqsu l-qabdiet inċidentali jew jiġi jitnaqqas kemm jista’ jkun l-impatt negattiv fuq l-ekosistema; (c) il-limitazzjonijiet jew projbizzjonijiet fuq l-użu ta’ ċerti rkapti tas-sajd u fuq l-attivitajiet tas-sajd f’ċerti żoni jew perjodi biex jipproteġu l-ħut li jbid, il-ħut li jkun iżgħar mid-daqs minimu ta’ referenza għall-konservazzjoni jew il-ħut ta’ speċijiet li ma jkunux fil-mira, jew biex jitnaqqas kemm jista’ jkun l-impatt negattiv fuq l-ekosistema; kif ukoll (d) l-iffissar ta’ daqsijiet minimi ta’ referenza għall-konservazzjoni għal kull stokk li għalih japplika dan ir-Regolament, biex tiġi żgurata l-protezzjoni tal-ħut żgħir tal-organiżmi tal-baħar.”

2. Ir‑Regolament Nru 2019/1241

7. L-Artikolu 10(4) tar-Regolament 2019/1241 jipprevedi: “Il-Kummissjoni hija mogħtija s-setgħa tadotta atti delegati f’konformità mal-Artikolu 29 biex temenda l-lista stabbilita fl-Anness I, fejn l-aħjar parir xjentifiku disponibbli jindika li hemm bżonn emenda f’dik il-lista.”

8. Skont l-Artikolu 15(2) ta’ dan ir-regolament: “Sabiex jitqiesu l-ispeċifiċitajiet reġjonali tas-sajd rilevanti, il-Kummissjoni hija mogħtija s-setgħa tadotta atti delegati f’konformità mal-Artikolu 29 ta’ dan ir-Regolament u l-Artikolu 18 tar-Regolament (UE) Nru 1380/2013 sabiex temenda, tissupplimenta, tħassar jew tidderoga mill-miżuri tekniċi stabbiliti fl-[Annessi V sa XI u XIII] inkluż fl-implimentazzjoni tal-obbligu ta’ ħatt l-art fil-kuntest tal-Artikolu 15(5) u (6) tar-Regolament (UE) Nru 1380/2013. Il-Kummissjoni għandha tadotta atti delegati abbażi ta’ rakkomandazzjoni konġunta ppreżentata f’konformità mal-Artikolu 18 tar-Regolament (UE) Nru 1380/2013 u f’konformità mal-Artikoli rilevanti tal-Kapitolu III ta’ dan ir-Regolament.”

9. L-Artikolu 29(6) tal-istess regolament jipprevedi: “Att delegat adottat skont l-Artikolu 2(2), l-Artikolu 8(3), l-Artikolu 10(4), l-Artikolu 12(2), l-Artikolu 15(2), l-Artikolu 23(1) u (5), l-Artikolu 27(7) u l-Artikolu 31(4) għandu jidħol fis-seħħ biss jekk ma tkun ġiet espressa ebda oġġezzjoni mill-Parlament Ewropew jew mill-Kunsill fi żmien xahrejn min-notifika ta’ dak l-att lill-Parlament Ewropew u lill-Kunsill jew jekk, qabel ma jiskadi dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perijodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill.”

10. L-Anness VI tar-Regolament Nru 2019/1241 jinkludi l-miżuri tekniċi applikabbli għall-Ilmijiet tal-Majjistral ( 7 ).

C. Ir‑Regolament 2021/92 (iktar ’il quddiem ir‑“regolament inkwistjoni”)

11. L-Artikolu 15 tar-regolament inkwistjoni, intitolat “Miżuri ta’ rimedju għall-bakkaljaw u għall-merlangu fil-Baħar Ċeltiku”, jipprevedi ċertu numru ta’ miżuri fir-rigward, b’mod partikolari, tad-daqsijiet tal-malji. Dawn il-miżuri japplikaw għall-bastimenti tal-Unjoni bi xbieki tat-tkarkir tal-qiegħ jew bit-tartaruni li joperaw fil-Baħar Ċeltiku.

12. L-Artikolu 16 ta’ dan ir-regolament, intitolat “Miżuri tekniċi fil-Baħar Irlandiż”, jinkludi obbligi fir-rigward tal-għażliet ta’ tagħmir tas-sajd għal bastimenti tal-Unjoni li joperaw bix-xbieki tat-tkarkir tal-qiegħ jew bit-tartaruni li jwettqu l-attivitajiet tagħhom fil-Baħar tal-Irlanda.

13. L-Artikolu 17 tal-istess regolament, intitolat “Miżuri tekniċi fil-Punent tal-Iskozja”, jipprevedi wkoll miżuri dwar, b’mod partikolari, id-daqsijiet tal-malji. Dawn japplikaw għall-bastimenti tas-sajd tal-Unjoni li joperaw bix-xbieki tat-tkarkir tal-qiegħ jew bit-tartaruni f’żoni tas-sajd tal-iskampu (Nephrops norvegicus) fil-Punent tal-Iskozja.

14. L-Artikolu 20 tar-regolament inkwistjoni, intitolat “Speċijiet ipprojbiti”, jipprojbixxi lill-bastimenti tas-sajd tal-Unjoni milli jistadu, iżommu abbord, jittrasbordaw jew jiżbarkaw ċerti speċi f’diviżjonijiet speċifiċi tal-ICES ( 8 ) u subżoni ta’ dawk li kienu ilmijiet tal-Unjoni. Din id-dispożizzjoni tindika wkoll li, meta jinqabdu bi żball, l-ispeċi elenkati ma għandhiex issirilhom ħsara u l-kampjuni għandhom jinħelsu minnufih.

15. Skont l-Artikolu 59 ta’ dan ir-regolament, intitolat “Dispożizzjoni tranżizzjonali”: “L-Artikoli 11, 19, 20, 27, 33, 34, 41, 42, 43, 48, 50 u 57għandhom ikomplu japplikaw, mutatis mutandis, fl‑2022 sad-dħul fis-seħħ tar-Regolament li jistabbilixxi l-opportunitajiet tas-sajd għall‑2022. L-Artikoli 15, 16 u 17 għandhom japplikaw sad-data li fiha jsir applikabbli l-att delegat adottat f’konformità mal-Artikolu 15(2) tar-Regolament [2019/1241] u li jemenda l-Anness VI ta’ dak ir-Regolament billi jintroduċi miżuri tekniċi korrispondenti għall-Ilmijiet tal-Majjistral.”

III. Il-fatti li wasslu għall-kawża

16. Fis‑27 ta’ Ottubru 2020, il-Kummissjoni pproponiet l-adozzjoni ta’ regolament li jiffissa, għas-sena 2021, l-opportunitajiet ta’ sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għall-bastimenti tas-sajd tal-Unjoni, f’ċerti ilmijiet mhux tal-Unjoni (iktar ’il quddiem il-“Proposta tal-Kummissjoni”).

17. Fl‑14 ta’ Diċembru 2020, il-Kummissjoni aġġornat din il-proposta billi adottat numru ta’ dispożizzjonijiet identiċi għad-dispożizzjonijiet ikkontestati. Dawn l-abbozzi ta’ dispożizzjonijiet l-ewwel ġew inklużi f’dokument mhux uffiċjali (iktar ’il quddiem id-“dokument informali”) u, sussegwentement, ġew ippubblikati fuq is-sit tal-Kummissjoni.

18. Fit‑28 ta’ Jannar 2021, il-Kunsill adotta r-regolament inkwistjoni fuq il-bażi tal-Artikolu 43(3) TFUE. Dan ir-regolament ġie ppubblikat f’Il-Ġurnal Uffiċjali tal-Unjoni Ewropea fid‑29 ta’ Jannar 2021. Huwa daħal fis-seħħ l-għada tal-pubblikazzjoni tiegħu.

19. Permezz ta’ rikors ippreżentat fir-Reġistru tal-Qorti Ġenerali fit‑23 ta’ April 2021, il-Parlament ippreżenta, skont it-tieni paragrafu tal-Artikolu 263 TFUE, dan ir-rikors intiż għall-annullament tad-dispożizzjonijiet ikkontestati.

IV. Fatti li seħħew wara l‑preżentata tar‑rikors

20. Fit‑23 ta’ Awwissu 2021, il-Kummissjoni adottat ir-Regolament Delegat tal-Kummissjoni (UE) 2021/2324 tat‑23 ta’ Awwissu 2021 li jemenda r-Regolament (UE) 2019/1241 tal-Parlament Ewropew u tal-Kunsill fir-rigward ta’ miżuri tekniċi għal ċertu sajd demersali u pelaġiku fil-Baħar Ċeltiku, fil-Baħar Irlandiż u fil-Punent tal-Iskozja (iktar ’il quddiem ir-“Regolament Iddelegat 2021/2324”) ( 9 ). Dan ir-regolament ġie adottat fuq il-bażi tal-Artikoli 10(4) u 15(2) tar-Regolament 2019/1241 (wieħed miż-żewġ regolamenti bażiċi).

21. Huwa ċar mill-premessa 6 tar-Regolament Iddelegat 2021/2324 li dan l-istrument huwa intiż sabiex “jinkorpora f’att wieħed” il-miżuri tekniċi li jikkorrispondu għall-miżuri stabbiliti fl-Artikolu 15 sa 17 ta’ dan ir-regolament kif ukoll ċerti miżuri oħra.

22. Barra minn hekk, fis‑27 ta’ Jannar 2022, il-Kunsill adotta regolament ġdid li jistabbilixxi l-opportunitajiet tas-sajd għas-sena 2022 (iktar ’il quddiem ir-“regolament li jistabbilixxi l-opportunitajiet tas-sajd għall‑2022”) ( 10 ). Dan ir-regolament daħal fis-seħħ fil‑31 ta’ Jannar 2022, l-għada tal-pubblikazzjoni tiegħu fil-Ġurnal Uffiċjali ( 11 ).

V. Il‑proċedura quddiem il‑Qorti tal‑Ġustizzja u t‑talbiet tal‑partijiet

23. Il-Parlament jitlob li l-Qorti tal-Ġustizzja jogħġobha: – tannulla d-dispożizzjonijiet ikkontestati, u – tikkundanna lill-Kunsill għall-ispejjeż.

24. Il-Kunsill jitlob li l-Qorti tal-Ġustizzja jogħġobha: – tiċħad ir-rikors bħala infondat u żżomm l-effetti tad-dispożizzjonijiet ikkontestati sal-adozzjoni ta’ dispożizzjonijiet ġodda li jissostitwixxu dawn id-dispożizzjonijiet, u – tikkundanna lill-Parlament għall-ispejjeż.

25. Permezz ta’ deċiżjoni tal-President tal-Qorti tal-Ġustizzja tad‑19 ta’ Awwissu 2021, il-Kummissjoni ngħatat il-permess tintervjeni insostenn tat-talbiet tal-Kunsill.

VI. Ir‑rikors

26. “[M]iżur[i] tekni[ċi]” fil-qasam tas-sajd huma ddefiniti bħala “miżur[i] li [jirregolaw] […] l-kompożizzjoni tal-qabdiet abbażi tal-ispeċi u d-daqs u l-impatti fuq komponenti tal-ekosistemi li jirriżultaw mill-attivitajiet tas-sajd billi jkunu stabbiliti l-kondizzjonijiett għall-użu u l-istruttura tal-irkaptu tas-sajd u r-restrizzjonijiet tal-aċċess għal żoni tas-sajd” ( 12 ). Fil-kliem tal-Parlament u tal-Kunsill, il-miżuri tekniċi huma “għodod” insostenn tal-implimentazzjoni tal-PKS ( 13 ). Mingħajrhom, l-għanijiet ta’ konservazzjoni tar-riżorsi tas-sajd u taż-żamma ta’ stabbiltà relattiva tal-attivitajiet tas-sajd, li jippresjedu kull leġiżlazzjoni tal-Unjoni f’dan il-qasam ( 14 ), ma jistgħux jintlaħqu.

27. Dawn il-miżuri jistgħu, fit-teorija, jiġu deċiżi (i) kemm mill-Kunsill kif ukoll mill-Parlament fuq il-bażi tal-Artikolu 43(2) TFUE; (ii) mill-Kummissjoni skont l-Artikolu 290(1) TFUE, sakemm il-leġiżlazzjoni adottata fuq il-bażi tal-Artikolu 43(2) TFUE tiddelegalha s-setgħa li tagħmel dan; jew (iii) mill-Kunsill, li jaġixxi fuq inizjattiva tiegħu stess bl-applikazzjoni tal-Artikolu 43(3) TFUE ( 15 ). Din il-kawża tikkonċerna l-interrelazzjoni u l-limiti ta’ dawn is-setgħat deċiżjonali rispettivi.

28. Kif spjegajt fil-punt 2 iktar ’il fuq, l-Artikolu 43(3) TFUE jintitola lill-Kunsill jadotta miżuri dwar l-“iffissar u l-allokazzjoni ta’ opportunitajiet tas-sajd”. Ir-regolament inkwistjoni ġie adottat fuq il-bażi ta’ din id-dispożizzjoni ( 16 ). L-għan tiegħu huwa li jistabbilixxi u jqassam bejn l-Istati Membri l-Qabdiet Totali Permissibbli (TACs) komuni u kwoti għal ċerti stokkijiet u gruppi ta’ stokkijiet tal-ħut, għall‑2021.

29. Minbarra r-regoli li jistabbilixxu t-TACs u l-kwoti, dan ir-regolament jinkludi, fl-Artikoli 15 sa 17 tiegħu, numru ta’ miżuri tekniċi applikabbli għal ċerti bastimenti tal-Unjoni (dawk li joperaw bix-xbieki tat-tkarkir tal-qiegħ jew bit-tartaruni) f’ċerti partijiet tal-ilmijiet tal-Unjoni (il-Baħar Ċeltiku, il-Baħar Irlandiż u l-punent tal-Iskozja). Essenzjalment, dawn id-dispożizzjonijiet huma intiżi sabiex inaqqsu l-qabdiet inċidentali ta’ ċerti speċi billi jimponu obbligi tekniċi dwar it-tagħmir tas-sajd (b’mod partikolari, id-daqsijiet tal-malji tax-xbieki) ( 17 ). Barra minn hekk, l-Artikolu 20 tar-regolament inkwistjoni jipprevedi lista ta’ speċi li s-sajd tagħhom huwa espressament ipprojbit. Il-Parlament jitlob lill-Qorti tal-Ġustizzja tannulla dawn l-erba’ dispożizzjonijiet kif ukoll it-tieni paragrafu tal-Artikolu 59 tar-regolament inkwistjoni, li jillimita l-kamp ta’ applikazzjoni ratione temporis tal-Artikoli 15, 16 u 17 tiegħu.

30. Il-Parlament isostni li s-setgħa tal-Kunsill sabiex jadotta dawn il-miżuri tekniċi skont l-Artikolu 43(3) TFUE ġiet espressament illimitata minn tliet dispożizzjonijiet tar-regolamenti bażiċi, jiġifieri l-Artikolu 10(4) u l-Artikolu 15(2) tar-Regolament 2019/1241 u l-Artikolu 9 tar-Regolament 2019/472. Dawn id-dispożizzjonijiet jippermettu lill-Kummissjoni tiddetermina dawn il-miżuri tekniċi f’atti ddelegati ( 18 ). Il-Parlament jikkunsidra li, konsegwentement, il-Kunsill kien prekluż milli jaġixxi abbażi tal-Artikolu 43(3) TFUE u milli jadotta d-dispożizzjonijiet ikkontestati, peress li dawn il-miżuri setgħu jiġu leġittimament deċiżi mill-Kummissjoni biss ( 19 ).

31. B’mod iktar speċifiku, skont il-Parlament, bl-adozzjoni unilaterali tad-dispożizzjonijiet ikkontestati, il-Kunsill segwa proċedura deċiżjonali li kisret il-prerogattivi istituzzjonali tal-Parlament u xejnet id-dritt tiegħu li joġġezzjona jew jopponi l-miżuri tekniċi inklużi fihom.

32. F’dan ir-rigward, infakkar li kemm il-Parlament kif ukoll il-Kunsill għandhom, skont l-Artikolu 29(3) tar-Regolament 2019/1241, is-setgħa li jirrevokaw fi kwalunkwe mument id-delega tas-setgħat li jsir riferiment għalihom fl-Artikolu 10(4) u l-Artikolu 15(2) ta’ dan ir-regolament. Huma għandhom ukoll il-possibbiltà li jopponu l-atti ddelegati adottati bl-applikazzjoni ta’ dawk id-dispożizzjonijiet fi żmien xahrejn min-notifika tagħhom ( 20 ). L-istess japplika għall-atti ddelegati adottati mill-Kummissjoni bl-applikazzjoni tal-Artikolu 9 tar-Regolament 2019/472 ( 21 ).

33. Għall-kuntrarju, jekk att jiġi adottat mill-Kunsill fuq il-bażi tal-Artikolu 43(3) TFUE (bħar-regolament inkwistjoni), il-Parlament ma jistax joġġezzjona għall-kontenut tiegħu. Huwa l-Kunsill biss li jista’ jadotta tali att.

34. Konsegwentement, il-qofol ta’ din il-kawża jinsab, qabelxejn, fil-linja ta’ demarkazzjoni bejn ir-rwoli rispettivi tal-Parlament, tal-Kunsill u tal-Kummissjoni fl-adozzjoni tal-miżuri tekniċi inklużi fid-dispożizzjonijiet ikkontestati. Jekk il-Qorti tal-Ġustizzja tannulla dawn id-dispożizzjonijiet (bħalma jitlob il-Parlament), dan jikkonferma d-dritt tal-Parlament li jissorvelja l-adozzjoni tal-miżuri tekniċi inklużi fihom, jew billi joġġezzjona għalihom jew billi jirrevoka s-setgħa tal-Kummissjoni sabiex tadotta tali atti ddelegati fil-futur. Għall-kuntrarju, jekk ir-rikors jiġi miċħud, dan iwassal sabiex il-Kunsill ikun jista’ unilateralment jiddeċiedi kwistjonijiet bħal dawn b’mod leġittimu fuq il-bażi tal-Artikolu 43(3) TFUE.

35. Il-partijiet ma jaqblux dwar jekk ir-rikors għadx għandu skop wara l-adozzjoni tar-Regolament Iddelegat 2021/2324 mill-Kummissjoni, fit‑23 ta’ Awwissu 2021 ( 22 ). Ser nindirizza din il-kwistjoni l-ewwel, flimkien mal-effett li r-regolament li jistabbilixxi l-opportunitajiet tas-sajd għall‑2022 għandu fuq dan ir-rikors (A). Imbagħad ser indur għaż-żewġ motivi invokati mill-Parlament fir-rikors tiegħu u ser nispjega għalfejn naħseb li dawn il-motivi ma humiex fondati (B).

A. L‑effett tar‑Regolament Iddelegat 2021/2324 u tar‑regolament li jistabbilixxi l‑opportunitajiet tas‑sajd għall‑2022 fuq il‑kwistjoni dwar jekk hemmx lok li tingħata deċiżjoni

1. Ir‑Regolament Iddelegat 2021/2324

36. Jidhirli li huwa evidenti li, mid-dħul fis-seħħ tar-Regolament Iddelegat 2021/2324, l-Artikoli 15 sa 17 tar-regolament inkwistjoni ma baqgħux japplikaw. Kif diġà indikajt fil-punt 21 iktar ’il fuq, dan ir-regolament iddelegat huwa intiż sabiex “jinkorpora f’att wieħed” il-miżuri tekniċi li jikkorrispondu għall-miżuri stabbiliti fl-Artikoli 15 sa 17 tar-regolament inkwistjoni kif ukoll ċerti miżuri oħra. Barra minn hekk, it-tieni paragrafu tal-Artikolu 59 ta’ dan l-aħħar regolament jistabbilixxi f’termini ċari li dawn id-dispożizzjonijiet huma intiżi li japplikaw biss “sad-data li fiha jsir applikabbli l-att delegat adottat f’konformità mal-Artikolu 15(2) tar-Regolament (UE) 2019/1241”.

37. Ir-Regolament Iddelegat 2021/2324 ġie adottat skont din l-istess dispożizzjoni, fit‑23 ta’ Awwissu 2021, u daħal fis-seħħ fit‑30 ta’ Diċembru 2021 ( 23 ). L-ebda waħda mill-partijiet f’dan ir-rikors ma tikkontesta li l-miżuri inklużi fih jikkorrispondu għal dawk imsemmija fl-Artikoli 15 sa 17 tar-regolament inkwistjoni, u li għalhekk huma effettivament “issostitwixxew” dawn id-dispożizzjonijiet. Lanqas ma jikkontestaw li l-Artikolu 20 tar-regolament inkwistjoni ma huwiex affettwat mill-adozzjoni tar-Regolament Iddelegat 2021/2324 peress li din id-dispożizzjoni ma hijiex iċċitata fit-tieni paragrafu tal-Artikolu 59 tar-regolament inkwistjoni u lanqas f’dan ir-regolament iddelegat.

38. Fid-dawl ta’ dan l-iżvilupp, il-partijiet ma jaqblux dwar jekk dan ir-rikors għadx għandu skop sa fejn il-Parlament jitlob l-annullament tal-Artikoli 15 sa 17 u tat-tieni paragrafu tal-Artikolu 59 tar-regolament inkwistjoni ( 24 ).

39. Minn naħa, il-Parlament jikkunsidra li, minkejja l-adozzjoni tar-Regolament Iddelegat 2021/2324 mill-Kummissjoni, il-Qorti tal-Ġustizzja xorta għandha tagħti deċiżjoni dwar il-validità ta’ dawn id-dispożizzjonijiet. Essenzjalment, huwa jsostni li, għalkemm ċerti dispożizzjonijiet ta’ dan ir-regolament iddelegat jirriflettu l-kontenut tal-Artikoli 15 sa 17 tar-regolament inkwistjoni ma għadhomx fis-seħħ, dawn id-dispożizzjonijiet għadhom jeżistu fix-xenarju leġiżlattiv u għandhom jitħassru fl-interess taċ-ċertezza legali. Għaldaqstant, huwa jsostni li r-rikors tiegħu ma sarx mingħajr skop.

40. Min-naħa l-oħra, il-Kunsill isostni li, wara l-adozzjoni tar-Regolament Iddelegat 2021/2324, ma għadx hemm lok li tingħata deċiżjoni dwar din il-kwistjoni. Huwa jikkunsidra li huwa evidenti mit-tieni paragrafu tal-Artikolu 59 tar-regolament inkwistjoni li l-Artikoli 15 sa 17 ta’ dan ir-regolament kienu intiżi li japplikaw biss sakemm jiġi adottat att iddelegat mill-Kummissjoni dwar il-kwistjonijiet koperti minn dawn id-dispożizzjonijiet. Barra minn hekk, il-Kunsill isostni li huwa qatt ma ried li dawn id-dispożizzjonijiet ikollhom xi effett wara l‑2021.

41. Mad-daqqa ta’ għajn, ikolli nammetti li nissimpatizza sa ċertu punt mar-raġunament tal-Kunsill. Jekk l-Artikoli 15 sa 17 tar-regolament inkwistjoni ma għadhomx fis-seħħ, bl-ebda mod ma huwa evidenti li l-Parlament jista’ wkoll “jikseb” vantaġġ mill-annullament ta’ dawn id-dispożizzjonijiet mill-Qorti tal-Ġustizzja. F’dan ir-rigward, ninnota li kemm il-Kunsill kif ukoll il-Parlament jitolbu lill-Qorti tal-Ġustizzja żżomm l-effetti passati ta’ kull waħda mill-erba’ dispożizzjonijiet ikkontestati. Għalhekk, permezz tar-rikors tiegħu, il-Parlament lanqas ma jipprova jibdel is-“sitwazzjoni” li tirriżulta mill-adozzjoni mill-Kunsill tad-dispożizzjonijiet ikkontestati.

42. Madankollu, jiena nsostni li, hawnhekk, jeżistu tal-inqas tliet raġunijiet speċifiċi sabiex jiġi konkluż li dan ir-rikors ma sarx mingħajr skop wara l-adozzjoni tar-Regolament Iddelegat 2021/2324.

43. L-ewwel, dan ir-rikors ġie ppreżentat mill-Parlament kontra l-Kunsill fuq il-bażi tat-tieni paragrafu tal-Artikolu 263 TFUE. F’dan ir-rigward, infakkar li l-Parlament ma għandux għalfejn juri interess ġuridiku ( 25 ) sabiex jippreżenta rikors intiż għall-annullament tad-deċiżjonijiet jew tal-atti, inter alia, tal-Kunsill ( 26 ). Din id-dispożizzjoni tagħti lill-Parlament id-dritt iressaq azzjoni sabiex jikkontesta l-legalità ta’ regolament tal-Kunsill mingħajr in-neċessità li l-eżerċizzju ta’ dan id-dritt ikun suġġett għal prova ta’ interess ġuridiku ( 27 ).

44. It-tieni, il-Qorti tal-Ġustizzja diġà ddeċidiet li rikorsi intiżi għall-annullament ta’ att li kien diġà ġie eżegwit jew li ma kienx applikabbli iktar fil-mument tal-introduzzjoni tar-rikors huma ammissibbli ( 28 ). Fil-fehma tiegħi, l-istess japplika a fortiori fir-rigward ta’ rikors għal annullament li jirrigwarda miżura li (bħall-Artikoli 15 sa 17 tar-regolament inkwistjoni) kienet għadha fis-seħħ fil-mument tal-preżentata tar-rikors, iżda li skadiet matul il-proċedura quddiem il-Qorti tal-Ġustizzja. Minn dan ma jsegwix awtomatikament minn tali ċirkustanzi li l-azzjoni ma għadx ikollha skop mill-mument li fih jiskadu d-dispożizzjonijiet jew l-istrument inkwistjoni.

45. Fil-fatt, l-iktar ħaġa importanti, fl-opinjoni tiegħu, hija jekk l-annullament tal-att jistax, fih innifsu, ikollu konsegwenzi legali.

46. F’dan ir-rigward, nixtieq nenfasizza li, kif diġà nnotajt fil-punt 31 iktar ’il fuq, il-Parlament isostni li l-adozzjoni unilaterali mill-Kunsill tad-dispożizzjonijiet ikkontestati ċaħħditu mid-dritt li jeżamina u, skont il-każ, li jopponi l-miżuri tekniċi inklużi fihom. Huwa jsostni li, kieku tali miżuri kienu ġew integrati f’att(i) (i)ddelegat(i) adottati mill-Kummissjoni bl-applikazzjoni tal-Artikoli 10(4) u 15 (2) tar-Regolament 2019/1241 u tal-Artikolu 9 tar-Regolament 2019/472, milli mill-Kunsill fuq il-bażi tal-Artikolu 43(3) TFUE, huwa kien ikun kapaċi jesprimi fehma dwar il-kontenut tagħhom.

47. Nifhem li, bir-rikors tiegħu, il-Parlament irid jiżgura li l-Kunsill jastjeni, fil-futur, milli juża s-setgħat deċiżjonali tiegħu dderivati mill-Artikolu 43(3) TFUE f’sitwazzjonijiet fejn l-eżerċizzju ta’ tali setgħat jikkoinċidi ma’ ċerti setgħat iddelegati u proċeduri tal-Kummissjoni indikati f’dan id-dritt sekondarju (f’din il-kawża, l-Artikoli 10 (4) u 15(2) tar-Regolament 2019/1241 u l-Artikolu 9 tar-Regolament 2019/472). Essenzjalment, l-għan tal-Parlament fil-preżentata ta’ dan ir-rikors huwa li jikseb sentenza tal-Qorti tal-Ġustizzja li tipprekludi lill-Kunsill milli jadotta miżuri tekniċi analogi għal dawk koperti mid-dispożizzjonijiet ikkontestati fuq il-bażi tal-Artikolu 43(3) TFUE fil-futur.

48. Minn dan isegwi li, anki jekk id-dispożizzjonijiet ikkontestati ma għadhomx fis-seħħ u ma għadhomx jipproduċu effetti ġuridiċi, l-annullament tagħhom jista’, minnu nnifsu, ikollu konsegwenzi ġuridiċi, b’mod partikolari billi jevita repetizzjoni mill-Kunsill tal-prattika leġiżlattiva lmentata ( 29 ). Għal din ir-raġuni, inqis li din l-azzjoni ma tilfitx l-iskop tagħha wara l-adozzjoni tar-Regolament Iddelegat 2021/2324.

49. Il-fehma tiegħi f’dan ir-rigward hija sostnuta mill-ġurisprudenza tal-Qorti tal-Ġustizzja dwar proċedura għal nuqqas ta’ twettiq ta’ obbligu. B’mod ġenerali, ir-rikorsi għal nuqqas ta’ twettiq ta’ obbligu jsiru mingħajr skop meta l-ksur ilmentat ikun waqaf jipproduċi l-effetti tiegħu qabel l-iskadenza tat-terminu stabbilit mill-Kummissjoni fl-opinjoni motivata tagħha. Madankollu, f’każijiet limitati, il-Qorti tal-Ġustizzja ddeċidiet li l-Kummissjoni tista’ xorta waħda tippreżenta proċeduri quddiemha minkejja t-tmiem tal-ksur innifsu. Dawn il-każijiet huma tipikament dawk li fihom ikun hemm riskju imminenti ta’ reċidiva ( 30 ) jew fejn il-ksur għandu natura staġjonali ( 31 ), b’mod li kieku ma jkun suġġett għal ebda stħarriġ ġudizzjarju.

50. Fil-fehma tiegħi, jista’ jiġi stabbilit parallel bejn din il-ġurisprudenza u din il-kawża, peress li, anki f’din il-kawża, l-għan tar-rikors tal-Parlament huwa li jipprevjeni r-repetizzjoni tal-azzjoni tal-Kunsill fil-futur. Barra minn hekk, ir-regolament inkwistjoni huwa intiż sabiex ikopri perijodu speċifiku – f’din il-kawża, qasir ħafna – (is-sena 2021), li mhux biss jagħmilha diffiċli għall-Parlament sabiex jippreżenta proċeduri fi żmien xieraq, iżda wkoll sabiex tali proċeduri jingħalqu qabel ma r-regolament inkwistjoni jieqaf japplika.

51. It-tielet, u minn perspettiva prattika, u f’dan ir-rigward, nixtieq inżid li nsibha pjuttost stramba kif att bħar-regolament inkwistjoni, intiż li jibqa’ fis-seħħ għal sena biss (jew anki inqas), kien ikun jista’ jiġi kkontestat biss matul dan il-perijodu speċifiku u bl-ebda mod wara l-aħħar jum li fih ikun fis-seħħ. Fil-fehma tiegħi, ma jkunx realistiku u jkun ta’ preġudizzju għar-rikorrenti li l-Qorti tal-Ġustizzja invarjabbilment teżiġi li (i) il-kontestazzjoni tagħhom issir f’terminu massimu ta’ sena (jew, skont il-każ, anki inqas minn hekk) wara l-adozzjoni tal-att u (ii) li l-proċeduri quddiem il-Qorti tal-Ġustizzja jitmexxew u jingħalqu sa din id-data wkoll.

52. Huwa minnu li, għal kawżi bħal dawn, il-Qorti tal-Ġustizzja għandha l-fakultà li tapplika “proċedura mħaffa” (bl-applikazzjoni tal-Artikolu 133(1) u (3) tar-Regoli tal-Proċedura tal-Qorti tal-Ġustizzja). Madankollu, ma teżisti l-ebda garanzija f’dan ir-rigward ( 32 ). Fil-fehma tiegħi, din is-sempliċi possibbiltà għalhekk ma hijiex biżżejjed sabiex tiżgura aċċess suffiċjenti għall-Qorti tal-Ġustizzja ( 33 ).

53. Naħseb li l-approċċ prammatiku li nipproponi li l-Qorti tal-Ġustizzja ssegwi huwa iktar u iktar neċessarju meta, bħalma huwa l-każ f’din il-kawża, it-tilwima quddiem il-Qorti tal-Ġustizzja tkun ta’ importanza kostituzzjonali u tikkonċerna t-tqassim tal-kompetenzi leġiżlattivi bejn id-diversi istituzzjonijiet tal-Unjoni. F’dan il-kuntest, ma narax għalfejn il-kontestazzjoni tal-assenza ta’ bażi legali jew tal-adozzjoni irregolari ta’ strument ma għandhiex titressaq quddiem il-Qorti tal-Ġustizzja, għas-sempliċi raġuni li l-effetti legali tagħha huma “effimeri”. Tali riżultat finalment jagħmilha impossibbli għall-Qorti tal-Ġustizzja teżerċita l-istħarriġ ġudizzjarju tagħha u, skont il-każ, li tiġi prekluża l-adozzjoni futura ta’ atti simili.

54. Għal dawn ir-raġunijiet, nikkunsidra li l-Qorti tal-Ġustizzja għad għandha tiddeċiedi dwar dan ir-rikors minkejja l-adozzjoni tar-Regolament Iddelegat 2021/2324.

2. Ir‑regolament li jistabbilixxi l‑opportunitajiet tas‑sajd għall‑2022

55. L-adozzjoni tar-Regolament Iddelegat 2021/2324 ma kinitx l-unika żvilupp leġiżlattiv wara l-preżentata ta’ dan ir-rikors mill-Parlament. Kif diġà indikajt fil-punt 22 iktar ’il fuq, il-Kunsill adotta, fis‑27 ta’ Jannar 2022, ir-regolament li jistabbilixxi l-opportunitajiet tas-sajd għall‑2022, li effettivament issostitwixxa r-regolament inkwistjoni. Dan ir-regolament daħal fis-seħħ fil‑31 ta’ Jannar 2022. Bis-saħħa tal-ewwel paragrafu tal-Artikolu 59 tar-regolament inkwistjoni ( 34 ), l-Artikolu 20 ta’ dan ir-regolament ma baqax japplika f’din l-istess data. Għalhekk, filwaqt li d-dħul fis-seħħ tar-Regolament Iddelegat 2021/2324 temm l-applikazzjoni tal-Artikolu 15 sa 17 tar-regolament inkwistjoni, huwa r-regolament li jistabbilixxi l-opportunitajiet tas-sajd għall‑2022 li għamel din id-dispożizzjoni inapplikabbli.

56. Bi tweġiba għal mistoqsija tal-Qorti tal-Ġustizzja, adottata fuq il-bażi tal-Artikolu [62] tar-Regoli tal-Proċedura, il-Parlament u l-Kummissjoni spjegaw li l-adozzjoni tar-regolament li jistabbilixxi l-opportunitajiet tas-sajd għall‑2022 ma għandhiex impatt fuq din l-azzjoni. Il-Parlament josserva li l-Artikolu 18 ta’ dan ir-regolament jipproduċi l-lista ta’ speċi projbiti inklużi fl-Artikolu 20 tar-regolement ikkontestat (li għandu bħala riżultat li din id-dispożizzjoni jibqa’ jkollha effetti legali). Barra minn hekk, il-Parlament isostni li, minkejja l-adozzjoni tar-regolament li jistabbilixxi l-opportunitajiet tas-sajd għall-2022, hemm ir-riskju li l-allegata illegalità (l-adozzjoni ta’ miżuri tekniċi li jikkorrispondu għal dawk inklużi fid-dispożizzjonijiet ikkontestati mill-Kunsill) terġa’ sseħħ fil-futur.

57. Il-Kunsill jikkontesta dawn l-argumenti. Huwa jqis li, wara l-adozzjoni tar-regolament li jistabbilixxi l-opportunitajiet għas-sajd għall‑2022, din l-azzjoni ma għadx għandha skop sa fejn l-Artikolu 20 ta’ dan ir-regolament inkwistjoni huwa kkonċernat. Fil-fehma tiegħu, ir-riżultat huwa evidenti mill-ewwel paragrafu tal-Artikolu 59 tar-regolament ikkontestat.

58. Jidhirli li l-kunsiderazzjonijiet li għamilt, fit-taqsima preċedenti, dwar l-Artikoli 15 sa 17 u t-tieni paragrafu tal-Artikolu 59 tar-regolament inkwistjoni japplikaw mutatis mutandis għall-Artikolu 20 tar-regolament inkwistjoni, sa fejn huma kkonċernati l-konsegwenzi tal-adozzjoni tar-Regolament li jiffissa l-opportunitajiet tas-sajd għall‑2022 fuq dik id-dispożizzjoni.

59. Fid-dawl tal-kunsiderazzjonijiet preċedenti, jiena tal-fehma li, minkejja li ebda waħda mid-dispożizzjonijiet ikkontestati ma għadha fis-seħħ, xorta hemm lok li tingħata deċiżjoni dwar dan ir-rikors.

B. Il‑mertu

60. Il-Parlament jinvoka żewġ motivi insostenn tar-rikors għal annullament tiegħu. L-ewwel, huwa jallega li l-Kunsill għamel użu ħażin tal-proċedura stabbilita fir-regolamenti bażiċi. It-tieni, huwa jsostni li l-Kunsill kiser il-“prinċipju ta’ kooperazzjoni leali reċiproka” fis-sens tal-Artikolu 13(2) TUE ( 35 ). Ser neżamina kull waħda minn dawn il-motivi suċċessivament.

1. L‑ewwel motiv, li jallega użu ħażin tal‑proċedura stabbilita fir‑regolamenti bażiċi

a) Argumenti prinċipali tal‑partijiet

1) L‑argumenti prinċipali tal‑Parlament

61. Sostanzjalment il-Parlament jargumenta li, il-kompetenza tal-Kunsill sabiex jadotta miżuri tekniċi konformement mal-Artikolu 43(3) TFUE hija limitata sa fejn il-Parlament u l-Kunsill qablu, f’att leġiżlattiv wieħed jew iktar adottati skont l-Artikolu 43(2) TFUE, li l-Kummissjoni, mhux il-Kunsill, hija intitolata li tadotta tali miżuri.

62. F’din il-kawża, il-Parlament jikkunsidra li, peress li l-Artikoli 10(4) u 15 tar-Regolament 2019/1241 u l-Artikolu 9 tar-Regolament 2019/472 (li kollha ġew adottati skont l-Artikolu 43(2) TFUE) jagħtu espressament is-setgħa lill-Kummissjoni li tadotta miżuri tekniċi bħal dawk koperti mid-dispożizzjonijiet ikkontestati, il-Kunsill ma setax jinvoka l-Artikolu 43(3) TFUE sabiex unilateralment jadotta dawn id-dispożizzjonijiet ( 36 ).

63. Il-Parlament isostni li r-rekwiżiti kollha stabbiliti mill-ġurisprudenza tal-Qorti tal-Ġustizzja sabiex tiġi stabbilita l-eżistenza ta’ użu ħażin ta’ poter huma ssodisfatti f’din il-kawża. Huwa jenfasizza li l-Kunsill espressament irrikonoxxa, fil-premessa 59 u fit-tieni paragrafu tal-Artikolu 59 tar-regolament inkwistjoni, li l-Kummissjoni kellha tkun responsabbli biex tadotta l-miżuri tekniċi koperti mill-Artikoli 15 sa 17 ta’ dan ir-regolament. Barra minn hekk, huwa jqis li l-Kunsill naqas milli jipprovdi ebda ġustifikazzjoni għalfejn huwa nnifsu (minflok il-Kummissjoni) adotta d-dispożizzjonijiet ikkontestati, bħal, pereżempju, billi jispjega għalfejn l-adozzjoni tagħhom mill-Kummissjoni kienet impossibbli f’din il-kawża.

64. Il-Parlament isostni wkoll li, kieku l-adozzjoni tal-miżuri tekniċi inklużi fid-dispożizzjonijiet ikkontestati kienet iġġustifikata minn ċirkustanzi imperattivi, il-bażi legali xierqa għall-adozzjoni tagħhom kienet tkun l-Artikoli 12 u 13 tar-Regolament Nru 1380/2013. Skont dawn id-dispożizzjonijiet, miżuri “urġenti” (maħsuba sabiex jindirizzaw theddida serja għall-konservazzjoni tar-riżorsi bijoloġiċi marittimi jew għall-ekosistema marittima) jistgħu jiġu adottati mill-Kummissjoni ( 37 ), kif ukoll mill-Istati Membri ( 38 ), iżda mhux mill-Kunsill. Il-Parlament josserva li, fl-assenza ta’ tali ċirkustanzi urġenti, l-Artikolu 8(2) u (3) tar-Regolament 2019/472 jagħmilha ċara li miżuri korrettivi (miżuri meħuda sabiex jiżguraw ritorn rapidu tal-istokkijiet jew tal-unità funzjonali kkonċernata għal livelli speċifiċi) jistgħu jiġu adottati biss mill-Kummissjoni f’atti ddelegati.

65. Finalment, il-Parlament josserva li, bħalma s-setgħa tal-Kunsill li jadotta miżuri teknoloġiċi “dwar l-iffissar u l-allokazzjoni ta’ opportunitajiet tas-sajd” tirriżulta mill-Artikolu 43(3) TFUE, il-Kummissjoni tikseb il-prerogattivi ġenerali tagħha sabiex tadotta atti ddelegati mill-Artikolu 290(1) TFUE u, għaldaqstant, mid-dritt primarju wkoll.

2) L‑argumenti prinċipali tal‑Kunsill u tal‑Kummissjoni

66. Il-Kunsill jikkontesta l-argumenti tal-Parlament. Huwa jikkunsidra li l-ewwel motiv ma huwiex fondat sa fejn il-Parlament huwa żbaljat fl-interpretazzjoni tal-kunċett ta’ “użu ħażin tal-proċedura” u ma fehemx l-għan u l-kontenut tad-dispożizzjonijiet ikkontestati.

67. Huwa jsostni wkoll li l-adozzjoni tad-dispożizzjonijiet ikkontestati hija kompletament konformi mal-Artikolu 43(3) TFUE, peress li l-għan tagħhom huwa marbut mal-“iffissar […] ta’ opportunitajiet tas-sajd”. Bil-maqlub, il-miżuri tekniċi msemmija fir-regolamenti bażiċi jirrigwardaw għanijiet differenti, u iktar wiesgħa minn dawk id-dispożizzjonijiet.

68. Il-Kunsill jenfasizza li ma hemm xejn fir-regolamenti bażiċi li jissuġġerixxi li s-setgħat mogħtija lill-Kummissjoni mill-Artikoli 10(4) u 15 tar-Regolament 2019/1241 kif ukoll mill-Artikolu 9 tar-Regolament 2019/472 kienu intiżi li jkunu esklużivi fis-sens li x’aktarx jipprekludu lill-Kunsill milli jadotta miżuri tekniċi fuq kwistjonijiet identiċi.

69. Huwa josserva wkoll li t-tieni paragrafu tal-Artikolu 59 tar-regolament inkwistjoni espressament jindika li l-Artikoli 15 sa 17 ta’ dan ir-regolament ma kinux ser jibqgħu fis-seħħ meta l-Kummissjoni tadotta att iddelegat li jkopri dawn l-istess kwistjonijiet bħal dawk id-dispożizzjonijiet. Dan juri b’mod ċar li l-Kunsill ma kellux l-intenzjoni li jeċċedi l-limiti tas-setgħat tiegħu. Similarment, l-Artikolu 20 tar-regolament inkwistjoni jfittex li jżomm bis-sħiħ is-setgħa tal-Kummissjoni li tadotta atti ddelegati skont l-Artikolu 10(2) tar-Regolament 2019/1241. F’dan ir-rigward, għandu jitfakkar li d-dispożizzjonijiet ikkontestati ġew adottati ftit wara l-ħruġ tar-Renju Unit mill-Unjoni, f’kuntest fejn kien fadal ħafna inċertezzi fir-rigward tal-“iffissar […] ta’ opportunitajiet tas-sajd” għall‑2021 u fejn kien ċar li l-Kummissjoni kien għad kellha żżid mal-proposta tagħha stess qabel l-adozzjoni ta’ kwalunkwe att iddelegat.

70. Il-Kummissjoni b’mod ġenerali taqbel mal-argumenti tal-Kunsill. Hija tenfasizza li ma hemm xejn fir-regolamenti bażiċi li jobbligaha tadotta miżuri tekniċi dwar il-kwistjonijiet koperti mid-dispożizzjonijiet ikkontestati.

71. Il-Kummissjoni tispjega wkoll li, peress li l-miżuri korrettivi preċedenti (dawk inklużi fl-Artikolu 13 tar-Regolament (UE) 2020/123 ( 39 )) baqgħu fis-seħħ biss sal‑31 ta’ Diċembru 2020, kien neċessarju li jiġu adottati miżuri tekniċi ġodda mill-Kunsill fil-bidu tal‑2021 ( 40 ). Il-Kummissjoni setgħet tadotta tali miżuri ġodda f’att iddelegat, li kieku kienet ġiet ippreżentata rakkomandazzjoni konġunta tal-Istati Membri fi żmien xieraq ( 41 ). Madankollu, ebda rakkomandazzjoni konġunta ma ġiet formalment ippreżentata (fil-forma finali tagħha) lill-Kummissjoni sal‑14 ta’ Diċembru 2020 ( 42 ). Id-dokument informali tal-Kummissjoni, li wasslet għall-adozzjoni tad-dispożizzjonijiet ikkontestati mill-Kunsill serva sabiex timtela din il-lakuna.

b) Analiżi

72. Bħalma l-Qorti tal-Ġustizzja ddeċidiet diversi drabi, att ikun ivvizzjat minn użu ħażin ta’ poter jekk, abbażi ta’ ħjiel oġġettivi, rilevanti u konkordanti, jidher li dan ikun ittieħed esklużivament, jew tal-inqas b’mod determinanti, għal finijiet li ma humiex dawk li għalihom il-poter inkwistjoni ngħata jew bl-għan li tiġi evitata proċedura prevista speċjalment mit-Trattati sabiex jaffaċċjaw iċ-ċirkustanzi tal-każ ( 43 ).

73. F’din il-kawża, l-ewwel motiv tal-Parlament huwa bbażat, essenzjalment, fuq l-allegazzjoni li l-Kunsill, bl-adozzjoni tad-dispożizzjonijiet ikkontestati, evita l-proċedura għall-adozzjoni ta’ miżuri tekniċi stabbilita fir-regolamenti bażiċi, b’tali mod li tqiegħed is-setgħa tal-adozzjoni ta’ tali miżuri f’idejn il-Kummissjoni biss.

74. Madankollu, hija l-fehma tiegħi li t-talbiet tal-Parlament għandhom jiġu miċħuda. Din l-istituzzjoni ma turix li d-dispożizzjonijiet ikkontestati ġew adottati bl-għan esklużiv jew prinċipali li jintlaħqu għanijiet differenti minn dawk li għalihom ingħataw lill-Kunsill is-setgħat previsti fl-Artikolu 43(3) TFUE jew bl-għan li tiġi evitata proċedura prevista speċifikament mit-Trattat FUE sabiex jiġu ttrattati ċ-ċirkustanzi ta’ din il-kawża.

75. F’dan ir-rigward, infakkar li l-Qorti tal-Ġustizzja diġà kellha l-okkażjoni li tiċċara l-kampijiet ta’ applikazzjoni rispettivi tal-Artikolu 43(3) TFUE, li jipprevedi li l-Kunsill huwa intitolat jadotta miżuri li jikkonċernaw, inter alia, l-“iffissar […] ta’ opportunitajiet tas-sajd”, u tal-Artikolu 43(2) TFUE. Il-Qorti tal-Ġustizzja ddeċidiet li d-deċiżjonijiet awtonomi meħuda fuq il-bażi ta’ interessi politiċi tal-Unjoni jaqgħu taħt il-kompetenza tal-leġiżlatur tal-Unjoni (jiġifieri, fil-kamp ta’ applikazzjoni tal-Artikolu 43(2) TFUE). Bil-maqlub, l-Artikolu 43(3) TFUE għandu prinċipalment jiġi applikat għal miżuri tekniċi li jimplimentaw dawn l-għażliet ( 44 ).

76. Fil-konklużjonijiet tiegħu fil-kawżi magħquda Il‑Parlament u Il‑Kummissjoni vs Il‑Kunsill ( 45 ), l-Avukat Ġenerali Wahl spjega li jsegwi mill-ġurisprudenza li l-proċedura leġiżlattiva ordinarja taħt l-Artikolu 43(2) TFUE għandha tapplika għall-kategorija iktar ġenerali ta’ miżuri, partikolarment dawk meħtieġa li jilħqu l-għanijiet tal-PKS, filwaqt li l-proċedura mhux leġiżlattiva taħt l-Artikolu 43(3) TFUE għandha tkun irriżervata għal ċertu tip ta’ miżura regolatorja. Għalhekk, il-miżuri skont l-Artikolu 43(3) TFUE għandhom jiġu ristretti għal dawk li jirrelataw mill-qrib mad-definizzjoni ta’ min jista’ jistad, x’jista’ jistad u fejn, u kundizzjonijiet funzjonalment marbuta ma’ dawk il-kwistjonijiet ( 46 ), u ma jinkludux kull miżura teknika li b’xi mod hija marbuta mal-opportunitajiet tas-sajd. Il-fattur deċiżiv huwa, bħalma kkonfermat il-Qorti tal-Ġustizzja, jekk il-miżura inkwistjoni tinvolvix għażla politika rriżervata lil-leġiżlatur tal-Unjoni minħabba li tkun meħtieġa sabiex jintlaħqu l-għanijiet marbuta mal-politiki komuni tal-agrikoltura u tas-sajd ( 47 ).

77. F’din il-kawża, jidhirli li huwa ċar li d-dispożizzjonijiet ikkontestati huma funzjonalment marbuta mal-“iffissar […] ta’ opportunitajiet tas-sajd”, fis-sens tal-Artikolu 43(3) TFUE, iktar milli għażla politika rriżervata lil-leġiżlatur tal-Unjoni ( 48 ).

78. Fil-fatt, bħalma jsostnu l-Kunsill u l-Kummissjoni, l-għan tad-dispożizzjonijiet ikkontestati huwa li jtejbu s-selettività tat-tagħmir tas-sajd (Artikoli 15 sa 17) u l-protezzjoni ta’ ċerti speċi (Artikolu 20). Dawn id-dispożizzjonijiet ġew adottati bħala alternattiva għat-tnaqqis tat-TACs iktar minn dak li kien diġà ġie deċiż għal dik is-sena. Dan huwa kkonfermat mill-premessa 3 tar-Regolament Iddelegat 2021/2324, li tistabbilixxi li l-miżuri stabbiliti fid-dispożizzjonijiet ikkontestati kienu “funzjonalment marbuta mal-livelli tat-TACs għall-ispeċijiet fil-mira li jinqabdu”, peress li, “mingħajr dawk il-miżuri, tali livelli ta’ TACs kien ikollhom jitnaqqsu biex jippermettu l-irkupru tal-istokkijiet tal-qabdiet inċidentali” ( 49 ).

79. Barra minn hekk, b’differenza għall-emendi magħmula mill-Kunsill fuq il-bażi tal-Artikolu 43(3) TFUE, li kienu fil-qofol tas-sentenza Il‑Parlament u Il‑Kummissjoni vs Il‑Kunsill ( 50 ), id-dispożizzjonijiet ikkontestati għandhom japplikaw biss f’ċirkustanzi speċifiċi (peress li huma intiżi sabiex japplikaw għal ċerti tipi ta’ bastimenti, li joperaw biss f’ċerti żoni u li jimmiraw biss għal ċerti tipi ta’ speċi) u fuq bażi annwali (is-sena 2021). Dawn ma humiex intiżi li jadattaw il-mekkaniżmu ġenerali għall-iffissar tat-TACs u tal-limitazzjonijiet tal-isforz tas-sajd sabiex jiġu rrimedjati n-nuqqasijiet li jirriżultaw mill-applikazzjoni tar-regoli preċedenti u lanqas li jiddefinixxu l-qafas ġuridiku li fih huma stabbiliti dawn it-TACs u l-limitazzjonijiet tal-isforz tas-sajd ( 51 ).

80. Konsegwentement, nikkunsidra li d-dispożizzjonijiet ikkontestati jaqgħu fi ħdan il-kamp ta’ applikazzjoni tas-setgħat mogħtija lill-Kunsill mill-Artikolu 43(3) TFUE.

81. Issa fir-rigward tal-kwistjoni speċifika dwar jekk il-Kunsill setax validament juża din il-bażi legali sabiex jadotta l-miżuri tekniċi inklużi fid-dispożizzjonijiet ikkontestati minkejja l-fatt li r-regolamenti bażiċi kienu jipprevedu l-adozzjoni ta’ dawn il-miżuri mill-Kummissjoni, infakkar li l-Qorti tal-Ġustizzja ddeċidiet li l-Artikolu 43(3) TFUE jista’ jintuża mill-Kunsill bħala bażi legali għall-adozzjoni ta’ miżuri partikolari skont il-PKS, bil-kundizzjoni li l-Kunsill jaġixxi fil-limiti tas-setgħat tiegħu u, jekk ikun il-każ, fil-kuntest ġuridiku diġà stabbilit mill-Artikolu 43(2) TFUE ( 52 ). F’dan ir-rigward, il-marġni ta’ diskrezzjoni li għandu l-Kunsill fl-adozzjoni ta’ miżuri fuq il-bażi tal-Artikolu 43(3) TFUE jiddependi fuq kemm iddeċieda li jippermettilu marġni l-leġiżlatur tal-Unjoni. Għalhekk, jiena għandi nikkunsidra jekk il-qafas ġuridiku diġà stabbilit fir-regolamenti bażiċi kienx maħsub mil-leġiżlatur tal-Unjoni sabiex jillimita s-setgħa tal-Kunsill li jaġixxi bl-applikazzjoni tal-Artikolu 43(3) TFUE.

82. F’dan ir-rigward, jidhirli li ma hemm xejn fl-ebda wieħed miż-żewġ regolamenti bażiċi li jissuġġerixxi li s-setgħat mogħtija lill-Kummissjoni, rispettivament, mill-Artikoli 10(4) u 15 u tar-Regolament 2019/1241 u mill-Artikolu 9 tar-Regolament 2019/472, kienu intiżi li jipprekludu lill-Kunsill milli jadotta miżuri tekniċi dwar l-istess kwistjonijiet f’każ bħal dan fejn il-Kummissjoni ma intervjenietx u adottat hija nnifisha atti ddelegati. Jiena naqbel mal-Parlament li l-Kunsill ma jistax iċaħħad lill-Kummissjoni mis-setgħat mogħtija lilha minn dawn id-dispożizzjonijiet, inkella din tal-aħħar issir mingħajr skop u l-Kunsill jonqos milli josserva l-qafas stabbilit f’dawn id-dispożizzjonijiet. Madankollu, jidhirli li huwa ċar li l-Kunsill ma għamilx dan meta adotta d-dispożizzjonijiet ikkontestati.

83. Fil-fatt, huwa evidenti mit-tieni paragrafu tal-Artikolu 59 tar-regolament inkwistjoni li l-Artikoli 15 sa 17 kienu intiżi li jieqfu japplikaw malli l-Kummissjoni tadotta att iddelegat wieħed jew iktar dwar l-istess miżuri tekniċi. Bħall-Kunsill u l-Kummissjoni, jiena għaldaqstant nikkunsidra li d-dispożizzjonijiet ikkontestati kienu intiżi li jkunu ta’ natura temporanja u li l-Kunsill ma ndaħalx fuq is-setgħa tal-Kummissjoni li tadotta atti ddelegati, iżda pjuttost huwa fittex li jippreżervaha.

84. Fil-fatt, din is-setgħa tal-Kummissjoni hija rrikonoxxuta mhux biss fit-tieni paragrafu tal-Artikolu 59 tar-regolament inkwistjoni, iżda wkoll fil-premessa 59 tiegħu, li tindika li l-miżuri tekniċi li l-Kummissjoni sejra tiddeċiedi fuq il-bażi tar-Regolament 2019/1241 huma “aktar komprensivi u ser japplikaw fuq bażi aktar stabbli” mill-miżuri tekniċi li jinsabu fid-dispożizzjonijiet ikkontestati.

85. Fid-dawl ta’ dan, ma għandi ebda diffikultà biex nikkonkludi li l-Kunsill aġixxa mhux biss fil-limiti tas-setgħat tiegħu skont l-Artikolu 43(3) TFUE, iżda wkoll fil-kuntest ġuridiku speċifiku diġà stabbilit skont l-Artikolu 43(2) TFUE.

86. Din il-konklużjoni bl-ebda mod ma hija invalidata mill-argument tal-Parlament indikat fil-punt 63 iktar ’il fuq, li d-dispożizzjonijiet ikkontestati kellhom jew jiġu adottati bħala miżuri “urġenti” intiżi sabiex jindirizzaw theddida serja għall-konservazzjoni tar-riżorsi bijoloġiċi marittimi jew, fl-assenza ta’ tali ċirkustanzi imperattivi, mill-Kummissjoni f’atti ddelegati, peress li dawn iż-żewġ għażliet biss kienu previsti mill-Artikolu 8(2) u (3) tar-Regolament 2019/472.

87. Jiena naqbel mal-Parlament li d-dispożizzjonijiet ikkontestati ma jikkostitwixxux “miżuri urġenti” intiżi sabiex jindirizzaw theddida serja għall-konservazzjoni tar-riżorsi bijoloġiċi marittimi. Madankollu, naħseb li jeżistu ċirkustanzi partikolari li jispjegaw għalfejn il-Kunsill intervjena u adotta d-dispożizzjonijiet ikkontestati għall-perijodu provviżorju li matulu l-Kummissjoni kienet għadha ma għamlitx użu mill-possibbiltà l-oħra espressament permessa mill-Artikolu 8(2) u (3) tar-Regolament 2019/472 u, skont dawn id-dispożizzjonijiet, adotta att iddelegat wieħed jew iktar.

88. Bħalma spjegat il-Kummissjoni, il-miżuri korrettivi preċedenti (dawk inklużi fl-Artikolu 13 tar-Regolament 2020/123) baqgħu fis-seħħ biss sal‑31 ta’ Diċembru 2020 u, peress li l-isforzi kienu ffokati fuq il-konklużjoni bejn l-Unjoni u r-Renju Unit ta’ ftehim dwar miżuri tekniċi funzjonalment allinjati wara Brexit, ma ġiet ippreżentata ebda rakkomandazzjoni konġunta kmieni biżżejjed sabiex il-Kummissjoni tadotta att iddelegat fil-bidu tal‑2021. Dan huwa kkonfermat mill-premessa 2 tar-Regolament Iddelegat 2021/2324, li tistabbilixxi li, għalkemm il-Belġju, Spanja, Franza, l-Irlanda u l-Pajjiżi l-Baxxi ppreżentaw l-ewwel rakkomandazzjoni konġunta f’Mejju 2020, huma ppreżentaw rakkomandazzjoni konġunta rriveduta biss fl‑14 ta’ Diċembru 2020.

89. F’dan il-kuntest, huwa ċar li l-adozzjoni tad-dispożizzjonijiet ikkontestati mill-Kunsill serviet sabiex timtela lakuna li kieku kienet tibqa’ teżisti għal parti tal‑2021, jekk mhux għas-sena kollha.

90. Fid-dawl tal-kunsiderazzjonijiet preċedenti, xejn ma jindika li l-Kunsill, bl-adozzjoni tad-dispożizzjonijiet ikkontestati, eċċeda jew uża b’mod ħażin il-poter tiegħu.

91. Peress li ebda waħda mis-sottomissjonijiet imressqa mill-Parlament insostenn tal-ewwel motiv tiegħu ma rnexxiet, dan il-motiv għandu jiġi miċħud.

2. It‑tieni motiv, ibbażat fuq ksur tal‑prinċipju ta’ kooperazzjoni leali

a) Argumenti prinċipali tal‑partijiet

92. Il-Parlament isostni li, billi ma osservax il-proċedura indikata fir-regolamenti bażiċi, il-Kunsill kiser il-prinċipju ta’ kooperazzjoni leali.

93. Il-Parlament jinnota li, skont l-Artikolu 13(2) TUE, kif interpretat mill-ġurisprudenza tal-Qorti tal-Ġustizzja, dan il-prinċipju jeżiġi li kull istituzzjoni teżerċita s-setgħat tagħha b’osservanza ta’ dawk tal-oħrajn. Huwa jfakkar ukoll li l-Ftehim Interistituzzjonali dwar it-Tfassil Aħjar tal-Liġijiet ( 53 ), adottat fuq il-bażi tal-Artikolu 295 TFUE, għandu effetti vinkolanti fuq il-Parlament, il-Kunsill u l-Kummissjoni. Il-punt 25 ta’ dan il-ftehim jeżiġi li jkun hemm skambju ta’ fehmiet bejn dawn it-tliet istituzzjonijiet “[j]ekk tkun prevista modifika tal-bażi legali li tinvolvi bidla minn proċedura leġislattiva ordinarja għal proċedura leġislattiva speċjali jew proċedura mhux leġislattiva”. Il-punt 2 tal-Anness ta’ dan il-ftehim ( 54 ) jobbliga lill-istituzzjonijiet sabiex jikkooperaw matul il-proċedura kollha bil-ħsieb li l-eżerċizzju tas-setgħa ddelegata jsir bla xkiel u b’kontroll effettiv ta’ din is-setgħa mill-Parlament. F’din il-kawża, il-Parlament huwa tal-fehma li l-Kunsill effettivament ċaħħdu mis-setgħa li jeżerċita tali kontroll.

94. Skont il-Parlament, il-Kunsill kellu jikkonsultah dwar l-intenzjoni tiegħu li jadotta d-dispożizzjonijiet ikkontestati fuq il-bażi tal-Artikolu 43(3) TFUE, bi ksur tar-regolamenti bażiċi.

95. Il-Kunsill, sostnut mill-Kummissjoni, jikkontesta dawn l-argumenti. Huwa jagħmel riferiment għall-argument tiegħu dwar l-ewwel motiv. Fil-fehma tiegħu, isegwi mill-assenza ta’ kwalunkwe użu ħażin tal-proċedura (fil-kuntest tal-ewwel motiv) li l-prinċipju ta’ kooperazzjoni leali ma nkisirx f’dan il-każ.

96. Il-Kunsill iżid li l-Ftehim Interistituzzjonali dwar it-Tfassil Aħjar tal-Liġijiet ma huwiex rilevanti f’din il-kawża. Huwa jsostni li r-regolament inkwistjoni ġie adottat fuq l-istess bażi legali bħal dik proposta mill-Kummissjoni fil-Proposta tal-Kummissjoni u li, konsegwentement, l-azzjonijiet tal-Kunsill ma kinux jikkostitwixxu “modifika tal-bażi legali” fis-sens tal-punt 25 tal-imsemmi ftehim.

b) Analiżi

97. Skont l-Artikolu 13(2) TUE, l-istituzzjonijiet jipprattikaw bejniethom kooperazzjoni leali. Din il-kooperazzjoni leali madankollu għandha tiġi eżerċitata fl-osservanza tal-limiti tas-setgħat mogħtija mit-Trattati lil kull istituzzjoni. L-obbligu li jirriżulta mill-Artikolu 13(2) TUE għalhekk ma huwiex ta’ natura li jibdel l-imsemmija setgħat ( 55 ).

98. Fir-rigward tal-kwistjoni dwar jekk il-Kunsill kisirx il-prinċipju ta’ kooperazzjoni leali bl-adozzjoni tad-dispożizzjonijiet ikkontestati, nosserva li l-Parlament isostni dan il-motiv skont dak li diġà ġie stabbilit fl-argumenti preċedenti tiegħu fir-rigward tal-ewwel motiv.

99. Isegwi mit-taqsima preċedenti li l-l-ewwel motiv tar-rikors tal-Parlament għandu jiġi miċħud abbażi tal-fatt li l-Kunsill ma għamilx użu ħażin mill-poter tiegħu f’dan il-każ. Konsegwentement, u peress li l-argumenti tal-Parlament insostenn taż-żewġ motivi tiegħu huma relatati mill-qrib, naqbel mal-Kunsill u mal-Kummissjoni li ma kienx hemm ksur tal-prinċipju ta’ kooperazzjoni leali f’dan il-każ. Fil-fehma tiegħi, it-tieni motiv għandu għaldaqstant jiġi miċħud bħala infondat.

100. L-argumenti tal-Parlament relatati mal-Ftehim Interistituzzjonali dwar it-Tfassil Aħjar tal-Liġijiet ma jaffettwawx il-konklużjoni tiegħi f’dan ir-rigward.

101. Fil-fatt, mit-taqsima preċedenti jirriżulta li l-Kummissjoni bl-ebda mod ma kienet prekluża milli tadotta att iddelegat skont ir-regolamenti bażiċi (speċifikament l-Artikoli 10(4) u 15(2) tar-Regolament 2019/1241 u l-Artikolu 9 tar-Regolament 2019/472). Għaldaqstant, l-adozzjoni tad-dispożizzjonijiet ikkontestati mill-Kunsill ma kinitx tikkostitwixxi “modifika tal-bażi legali” fis-sens tal-punt 25 ta’ dan il-ftehim.

102. Barra minn hekk, u għal darba oħra peress li l-Kummissjoni baqgħet kompletament intitolata li tadotta r-Regolament Iddelegat 2021/2324 (u fil-fatt finalment hekk għamlet), jidhirli li l-Parlament bl-ebda mod ma kien imċaħħad mis-setgħa tiegħu li jissorvelja l-adozzjoni tal-att iddelegat fis-sens tal-punt 2 ta’ dan l-istess ftehim, u li kien fil-fatt kompletament kapaċi jeżerċita tali kontroll f’dan il-każ.

103. Minn dak kollu jsegwi li dan ir-rikors għandu, fil-fehma tiegħi, jiġi miċħud bħala infondat.

3. It‑talba għaż‑żamma tal‑effetti tad‑dispożizzjonijiet ikkontestati

104. Peress li ż-żewġ motivi invokati mill-Parlament għandhom, fil-fehma tiegħi, jiġu miċħuda u dan ir-rikors għandu jiġi miċħud bħala infondat, nikkunsidra li ma huwiex neċessarju għall-Qorti tal-Ġustizzja li tiddeċiedi dwar it-talba tal-partijiet li jżommu l-effetti tad-dispożizzjonijiet ikkontestati.

105. F’dan ir-rigward, nixtieq nindika biss li deċiżjoni li jinżammu l-effetti ta’ att annullat hija normalment iġġustifikata meta dan ikun meħtieġ minħabba raġunijiet importanti ta’ ċertezza legali jew meta ż-żamma tal-effetti hija meħtieġa sabiex jiġu evitati konsegwenzi negattivi serji għas-settur ikkonċernat, u meta l-legalità tal-att inkwistjoni tkun ikkontestata, mhux minħabba l-għan jew il-kontenut tiegħu, iżda minħabba raġunijiet ta’ kompetenza jew ta’ ksur ta’ rekwiżit proċedurali essenzjali ( 56 ).

106. F’din il-kawża, jidhirli li l-partijiet kollha involuti f’dawn il-proċeduri ma jaqblux biss fuq il-bażi legali użata, iżda mhux fuq il-kontenut materjali tad-dispożizzjonijiet ikkontestati. Barra minn hekk, ma jistax jiġi ddubitat li t-tħassir retroattiv tal-effetti tad-dispożizzjonijiet ikkontestati mhux biss ikun problematiku f’termini ta’ ċertezza legali, iżda jista’ jkollu wkoll konsegwenzi serji għall-industrija tas-sajd, għaliex ikun ifisser li ebda waħda mir-restrizzjonijiet inklużi fid-dispożizzjonijiet ikkontestati (rigward it-tagħmir tas-sajd jew l-ispeċi pprojbiti) ma tista’ tiġi applikata għas-sena 2021. F’dan ir-rigward, inżid li ebda waħda mill-partijiet involuti f’dawn il-proċeduri ma tikkontesta li l-miżuri inklużi f’dawn id-dispożizzjonijiet kienu intiżi sabiex jiksbu l-għanijiet tal-PKS ta’ konservazzjoni tar-riżorsi tas-sajd u l-kisba tal-isfruttar sostenibbli tar-riżorsi akkwatiċi ħajjin. Ninnota wkoll li ż-żewġ atti adottati wara r-regolament ikkontestat, jiġifieri r-Regolament Iddelegat 2021/2324 u r-regolament li jistabbilixxi l-opportunitajiet tas-sajd għall‑2022, fil-fatt jipprovaw jirriproduċi l-kuntest tad-dispożizzjonijiet ikkontestati. ( 57 )

107. Fil-każ li l-Qorti tal-Ġustizzja ma taqbilx miegħi li l-Kunsill kien intitolat jadotta d-dispożizzjonijiet ikkontestati, naħseb għalhekk li l-effetti ta’ dawn id-dispożizzjonijiet għandhom jinżammu.

VII. Konklużjoni

108. Fid-dawl tal-kunsiderazzjonijiet preċedenti, nikkunsidra li l-Qorti tal-Ġustizzja għandha: – tiċħad ir-rikors tal-Parlament Ewropew intiż għall-annullament tal-Artikoli 15 sa 17, 20 u tat-tieni paragrafu tal-Artikolu 59 tar-Regolament tal-Kunsill (UE) 2021/92 tat‑28 ta’ Jannar 2021 li jistabbilixxi għall‑2021 l-opportunitajiet tas-sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni; u – tikkundanna lill-Parlament Ewropew għall-ispejjeż.

( 1 ) Lingwa oriġinali: l-Ingliż.

( 2 ) Regolament tal-Kunsill (UE) 2021/92 tat‑28 ta’ Jannar 2021 li jistabbilixxi għall‑2021 l-opportunitajiet tas-sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni (ĠU 2021, L 31, p. 31, rettifika fil-ĠU 2021, L 294, p. 55 u fil-ĠU 2021, L 458, p. 540).

( 3 ) Regolament (UE) 2019/472 tal-Parlament Ewropew u tal-Kunsill tad‑19 ta’ Marzu 2019 li jistabbilixxi pjan pluriennali għall-istokkijiet mistada fl-Ilmijiet tal-Punent u fl-ilmijiet tal-madwar, u għas-sajd li jisfrutta dawk l-istokkijiet, u li jemenda r-Regolamenti (UE) 2016/1139 u (UE) 2018/973, u li jħassar ir-Regolamenti tal-Kunsill (KE) Nru 811/2004, (KE) Nru 2166/2005, (KE) Nru 388/2006, (KE) Nru 509/2007 u (KE) Nru 1300/2008 (ĠU 2019, L 83, p. 1).

( 4 ) Regolament (UE) 2019/1241 tal-Parlament Ewropew u tal-Kunsill tal‑20 ta’ Ġunju 2019 dwar il-konservazzjoni ta’ riżorsi tas-sajd u l-protezzjoni ta’ ekosistemi tal-baħar permezz ta’ miżuri tekniċi, li jemenda r-Regolamenti tal-Kunsill (KE) Nru 1967/2006, (KE) Nru 1224/2009 u r-Regolamenti (UE) Nru 1380/2013, (UE) 2016/1139, (UE) 2018/973, (UE) 2019/472 u (UE) 2019/1022 tal-Parlament Ewropew u tal-Kunsill, u li jħassar ir-Regolamenti tal-Kunsill (KE) Nru 894/97, (KE) Nru 850/98, (KE) Nru 2549/2000, (KE) Nru 254/2002, (KE) Nru 812/2004 u (KE) Nru 2187/2005 (ĠU 2019, L 198, p. 105)

( 5 ) Skont l-Artikolu 290(1) TFUE, “Att leġislattiv jista’ jiddelega lill-Kummissjoni s-setgħa li tadotta atti mhux leġislattivi ta’ applikazzjoni ġenerali sabiex jissumplimentaw jew jemendaw ċerti elementi mhux essenzjali ta’ l-att leġislattiv.”

( 6 ) Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU 2013 L 354, p. 22).

( 7 ) Qabel il-ħruġ tar-Renju Unit mill-Unjoni, l-Ilmijiet tal-Majjistral kienu jagħmlu parti sħiħa mill-Ilmijiet tal-Unjoni u kienu jinkludu, inter alia, il-Baħar Ċeltiku, il-Baħar tal-Irlanda u l-Punent tal-Iskozja (ara l-Anness I tad-Deċiżjoni tal-Kunsill tad‑19 ta’ Lulju 2004 li tistabbilixxi Kunsilli Konsultattivi Reġjonali taħt il-Politika Komuni tas-Sajd (ĠU 2006, L 142M, p. 176); ara wkoll il-mappa disponibbli fuq is-sit tan-North Western Waters Advisory Council fuq l-indirizz segwenti: https://www.nwwac.org/_fileupload/Structure%20of%20NWWAC/NWWAC_Area_Map%20incl%20EU%20zone.pdf).

( 8 ) Kunsill Internazzjonali għall-Esplorazzjoni tal-Baħar.

( 9 ) ĠU 2021, L 465, p. 1.

( 10 ) Ara r-Regolament tal-Kunsill (UE) 2022/109 tas‑27 ta’ Jannar 2022 li jistabbilixxi għall‑2022 l-opportunitajiet tas-sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni (ĠU 2022, L 21, p. 1).

( 11 ) Ara l-Artikolu 60 tar-Regolament 2022/109.

( 12 ) Ara l-punt 20 tal-Artikolu 4(1) tar-Regolament (UE) Nru 1380/2013.

( 13 ) Ara l-premessa 2 tar-Regolament 2019/1241.

( 14 ) Ara s-sentenza tal‑15 ta’ Mejju 2008, Spanja vs Il‑Kunsill (C‑442/04, EU:C:2008:276, punt 42). Nindika li l-premessa 7 tar-Regolament 2019/1241 tagħmel riferiment għall-“l-objettivi […] li jsir sajd f’livelli ta’ rendiment sostenibbli massimu, li jitnaqqsu qabdiet mhux mixtieqa u li jiġi eliminat l-iskartar ta’ qabdiet, u jikkontribwixxu biex jinkiseb status ambjentali tajjeb”.

( 15 ) F’dan ir-rigward, nindika li l-Artikolu 7(2) tar-Regolament Nru 1380/2013 jinkludi lista mhux eżawrjenti ta’ dak li jistgħu jinkludu l-“miżuri teknoloġiċi”. Madankollu, ebda dispożizzjoni ta’ dan ir-regolament ma tindika liema istituzzjoni tal-Unjoni hija responsabbli għall-adozzjoni ta’ dawn il-miżuri.

( 16 ) Ara l-premessa 1 tar-regolament inkwistjoni.

( 17 ) Skont l-ispjegazzjonijiet tal-Kummissjoni fil-premessa 3 tar-Regolament Iddelegat 2021/2324. L-ispeċi ta’ ħut ikkonċernati mill-Artikoli 15 sa 17 tar-regolament inkwistjoni huma l-merluzz, il-merlangu u l-gadojdi.

( 18 ) Skont il-formulazzjoni ta’ dawn id-dispożizzjonijiet, il-Kummissjoni tista’ temenda l-lista tal-ispeċi ta’ ħut jew ta’ frott tal-baħar li l-qbid, iż-żamma, it-trasbord jew l-iżbark tagħhom huwa pprojbit (ara l-Artikolu 10(4) tar-Regolament 2019/1241); li tissupplimenta, temenda, tħassar jew tidderoga mill-miżuri tekniċi maħsuba sabiex jieħdu inkunsiderazzjoni l-ispeċifiċitajiet reġjonali ta’ ċertu sajd (jiġifieri miżuri tekniċi reġjonali) (ara l-Artikolu 15(2) tar-Regolament Nru 2019/1241) u li tissupplimenta l-miżuri tekniċi relatati mat-tagħmir tas-sajd, l-apparati addizzjonali tat-tagħmir tas-sajd, l-attivitajiet tas-sajd u l-iffissar tad-daqs minimu ta’ referenza tal-konservazzjoni (ara l-Artikolu 9 tar-Regolament Nru 2019/472).

( 19 ) Preċiżament, il-Parlament jikkunsidra li l-Artikoli 15 sa 17 tar-regolament inkwistjoni ġew adottati mill-Kunsill bi ksur tal-Artikolu 15(2) tar-Regolament 2019/1241 jew, b’mod alternattiv, tal-Artikolu 9 tar-Regolament 2019/472. L-Artikolu 20 tar-regolament inkwistjoni jikser l-Artikolu 10(4) tar-Regolament 2019/1241.

( 20 ) Ara l-Artikolu 29(6) tar-Regolament 2019/1241.

( 21 ) Ara l-Artikolu 18(3) u (6) tar-Regolament 2019/472.

( 22 ) Ara l-punti 20 u 21 iktar ’il fuq.

( 23 ) Ara l-Artikolu 3 tar-Regolament Iddelegat 2021/2324.

( 24 ) Kif indikajt fil-punt preċedenti, it-tieni paragrafu tal-Artikolu 59 tar-regolament inkwistjoni jirrigwarda l-kamp ta’ applikazzjoni ratione temporis tal-Artikoli 15 sa 17 ta’ dan l-istess strument. Għalhekk, jekk il-Qorti tal-Ġustizzja tiddeċiedi li r-rikors ma għadx għandu skop sa fejn il-Parlament jitlob li dawn it-tliet dispożizzjonijiet jiġu annullati, hija jkollha wkoll tiċħad l-argumenti tal-Parlament dwar it-tieni paragrafu tal-Artikolu 59 ta’ dan ir-regolament.

( 25 ) F’dan il-każ, bil-frażi “interess ġuridiku”, qiegħed infisser interess bħal dak li l-persuni fiżiċi jew ġuridiċi għandhom jistabbilixxu sabiex jippreżentaw rikorsi fuq il-bażi tar-raba’ paragrafu tal-Artikolu 263 TFUE.

( 26 ) Ara, f’dan is-sens, is-sentenza tal‑1 ta’ Ottubru 2009, Il‑Kummissjoni vs Il‑Kunsill (C‑370/07, EU:C:2009:590, punt 16 u l-ġurisprudenza ċċitata).

( 27 ) Ara, f’dan is-sens, is-sentenza tas‑26 ta’ Marzu 1987, Il‑Kummissjoni vs Il‑Kunsill (45/86, EU:C:1987:163, punt 3).

( 28 ) Ara s-sentenza tal‑1 ta’ Ottubru 2009, Il‑Kummissjoni vs Il‑Kunsill (C‑370/07, EU:C:2009:590, punt 17 u l-ġurisprudenza ċċitata). F’din il-kawża, il-Qorti tal-Ġustizzja annullat deċiżjoni tal-Kunsill li tistabbilixxi l-pożizzjoni li għandha tittieħed f’isem l-Unjoni waqt konferenza tal-partijiet tal-Konvenzjoni dwar il-Kummerċ Internazzjonali tal-Ispeċi ta’ fawna u flora selvaġġi mhedda b’Estinzjoni (CITES), minkejja li l-effetti ġuridiċi ta’ din id-deċiżjoni diġà kienu eżawriti, peress li din il-pożizzjoni kienet diġà ġiet espressa waqt il-konferenza inkwistjoni.

( 29 ) Peress li, kif indikajt fil-punt 22 iktar ’il fuq, il-Kunsill adotta, fis‑27 ta’ Jannar 2022 ir-regolament li jistabbilixxi l-opportunitajiet tas-sajd għall‑2022, ma jistax jiġi ddubitat li l-konstatazzjonijiet tal-Qorti tal-Ġustizzja f’din il-kawża jistgħu jkunu direttament rilevanti f’dak li jirrigwarda l-kwistjoni dwar jekk dan ir-regolament għandux, parzjalment jew kompletament, jiġi annullat ukoll (jekk jiġi kkontestat quddiem il-Qorti tal-Ġustizzja), skont jekk jinkludix dispożizzjonijiet analogi għad-dispożizzjonijiet ikkontestati. Barra minn hekk, jekk il-Qorti tal-Ġustizzja tannulla d-dispożizzjonijiet ikkontestati, il-konsegwenza naturali ta’ dan l-eżitu tkun li l-Kunsill ikun effettivament prekluż milli jadotta dispożizzjonijiet simili fil-futur.

( 30 ) Ara s-sentenza tal‑25 ta’ Ottubru 2001, Il‑Ġermanja vs Il‑Kummissjoni (C‑276/99, EU:C:2001:576, punt 32).

( 31 ) Ara s-sentenza tal‑11 ta’ Ottubru 2007, Il‑Kummissjoni vs Il‑Greċja (C‑237/05, EU:C:2007:592, punti 36 sa 39).

( 32 ) Fil-fatt, l-Artikolu 133(1) tar-Regoli tal-Proċedura jistabbilixxi li l-President tal-Qorti tal-Ġustizzja “jista’’” (enfasi miżjuda minni) meta n-natura tal-kawża teżiġi dan, jiddeċiedi li kawża tiġi suġġetta għal proċedura mħaffa.

( 33 ) F’dan ir-rigward, nixtieq inżid li l-proċedura mħaffa tobbliga lill-Qorti tal-Ġustizzja timmobilizza r-riżorsi tagħha b’tali mod li, mill-perspettiva loġistika, din il-proċedura tista’ tikkonċerna biss ftit kawżi kull sena. Jekk ir-rikors isirx bla skop jew le f’kawża bħal din, ma jistax, fil-fehma tiegħi, jiddependi minn jekk din il-proċedura mħaffa tingħatax jew le.

( 34 ) L-ewwel paragrafu tal-Artikolu 59 ta’ dan ir-regolament jipprovdi li l-Artikolu 20 (kif ukoll il-parti l-kbira tad-dispożizzjonijiet l-oħra tar-regolament inkwistjoni li ma jagħmlux parti minn dan ir-rikors) “għandhom ikomplu japplikaw […] sad-dħul fis-seħħ tar-Regolament li jistabbilixxi l-opportunitajiet tas-sajd għall‑2022”.

( 35 ) Skont din id-dispożizzjoni, “Kull Istituzzjoni għandha taġixxi fil-limiti tal-kompetenzi mogħtija lilha mit-Trattati, u skond il-proċeduri, il-kondizzjonijiet u l-finijiet previsti minnhom. L-istituzzjonijiet għandhom jipprattikaw bejniethom il-koperazzjoni leali”.

( 36 ) B’mod partikolari, il-Parlament jikkunsidra li l-Artikoli 15 sa 17 u 20 tar-regolament inkwistjoni jemendaw ir-regoli stabbiliti fil-Parti C u fil-punt 1, tal-Parti B, tal-Anness VI, kif ukoll l-Anness I tar-Regolament Nru 2019/1241, rispettivament. B’dan il-mod, huma jiksru l-Artikolu 10(4) u l-Artikolu 15(2) ta’ dan l-aħħar regolament, li jippreċiżaw li emendi għal dawn ir-regoli għandhom isiru mill-Kummissjoni, mhux mill-Kunsill.

( 37 ) Ara l-Artikolu 12 tar-Regolament Nru 1380/2013 (intitolat “Miżuri mill-Kummissjoni f’każ ta’ theddida serja għal riżorsi bijoloġiċi tal-baħar”).

( 38 ) Ara l-Artikolu 13 tar-Regolament Nru 1380/2013 (intitolat “Miżuri ta’ emerġenza tal-Istati Membri”).

( 39 ) Regolament tal-Kunsill (UE) 2020/123 tas‑27 ta’ Jannar 2020 li jistabbilixxi għall‑2020 l-opportunitajiet tas-sajd għal ċerti stokkijiet tal-ħut u ċerti gruppi ta’ stokkijiet tal-ħut, applikabbli fl-ilmijiet tal-Unjoni u, għal bastimenti tas-sajd tal-Unjoni, f’ċerti ilmijiet mhux tal-Unjoni (ĠU 2020, L 25, p. 1).

( 40 ) Inkella t-TACs innifishom kien ikollhom jitnaqqsu (sabiex jikkumpensaw għall-assenza ta’ tali miżuri tekniċi).

( 41 ) Ara l-Artikolu 15(2) tar-Regolament 2019/1241 u l-Artikolu 9(1) tar-Regolament 2019/472 (ara wkoll l-Artikolu 18 tar-Regolament Nru 1380/2013 u, inter alia, l-Artikolu 15(3) tar-Regolament 2019/1241). Madankollu, ma hemm ebda rekwiżit bħal dan għal atti ddelegati adottati skont l-Artikolu 10(4) ta’ dan ir-regolament.

( 42 ) Ara l-premessa 2 tar-Regolament Iddelegat 2021/2324.

( 43 ) Ara, inter alia, is-sentenzi tal‑15 ta’ Mejju 2008, Spanja vs Il‑Kunsill (C‑442/04, EU:C:2008:276, punt 49 u l-ġurisprudenza ċċitata), u tas‑16 ta’ April 2013, Spanja u L‑Italja vs Il‑Kunsill (C‑274/11 u C‑295/11, EU:C:2013:240, punt 33).

( 44 ) Ara, f’dan is-sens, is-sentenza tas‑26 ta’ Novembru 2014, Il‑Parlament u Il‑Kummissjoni vs Il‑Kunsill (C‑103/12 u C‑165/12, EU:C:2014:2400, punti 79 u 81).

( 45 ) C‑124/13 u C‑125/13, EU:C:2015:337, punt 61.

( 46 ) Ibid, punt 66.

( 47 ) Ara s-sentenza tal‑1 ta’ Diċembru 2015, Il‑Parlament u Il‑Kummissjoni vs Il‑Kunsill (C‑124/13 u C‑125/13, EU:C:2015:790, punt 59).

( 48 ) Ninnota li l-argumenti tal-Parlament f’dan ir-rigward huma, sa ċertu punt, kontradittorji. Minn naħa, il-Parlament isostni b’mod ċar li ma huwiex qiegħed jipprova jikkontesta l-kwistjoni dwar jekk il-Kunsill kienx intitolat li jibbaża ruħu fuq l-Artikolu 43(3) TFUE sabiex jadotta d-dispożizzjonijiet ikkontestati, kieku r-regolamenti bażiċi qatt ma ġew adottati. Min-naħa l-oħra, jidhirli li huwa ma jaċċettax li l-Artikoli 15 sa 17 tar-regolament inkwistjoni huma marbuta mal-“iffissar […] ta’ opportunitajiet tas-sajd”. Fil-fatt, huwa jsostni, essenzjalment, li, kieku kellu jiġi aċċettat ir-raġunament tal-Kunsill li l-Artikoli 15 sa 17 huma marbuta mal-“iffissar […] ta’ opportunitajiet tas-sajd”, (fis-sens tal-Artikolu 43(3) TFUE), il-Kunsill ikun jista’ effettivament jadotta kull tip ta’ miżuri tekniċi permezz ta’ dan ir-raġunament u jfixkel il-proċedura “standard” ta’ adozzjoni tal-miżuri tekniċi fil-qasam tas-sajd (li għandha tikkonsisti, qabelxejn, fl-adozzjoni ta’ att leġiżlattiv bl-applikazzjoni tal-Artikolu 43(2) TFUE u, sussegwentement, fl-adozzjoni ta’ atti ddelegati mill-Kummissjoni bl-applikazzjoni ta’ dan l-att).

( 49 ) Kif spjegajt fil-punt 26 iktar ’il fuq, it-TACs tfisser Qabdiet Totali Permissibbli. Huwa paċifiku li d-determinazzjoni tat-TACs hija waħda mill-metodi li bihom il-Kunsill jista’ jwettaq l-“iffissar u l-allokazzjoni ta’ opportunitajiet tas-sajd” fis-sens tal-Artikolu 43(3) TFUE.

( 50 ) F’din il-kawża, il-Qorti tal-Ġustizzja kkonstatat li l-emendi inkwistjoni kienu maħsuba li “[jibdlu] b’mod sinjifikattiv” il-proċedura speċjali għall-iffissar annwali tat-TACs għall-istokkijiet tal-merluzz u li jissostitwixxu t-tnaqqis awtomatiku tat-TACs inizjalment stabbilit f’dan ir-rigward (ara s-sentenza tal‑1 ta’ Diċembru 2015, Il‑Parlament u Il‑Kummissjoni vs Il‑Kunsill, C‑124/13 u C‑125/13, EU:C:2015:790, punt 73). Il-Qorti tal-Ġustizzja kkonkludiet li l-Artikolu 43(2) TFUE, u mhux l-Artikolu 43(3) TFUE, kien jikkostitwixxi l-bażi legali korrett f’din il-kawża

( 51 ) Ibid., punti 79 u 80. Essenzjalment, miżura li, b’differenza għad-dispożizzjonijiet ikkontestati, tistabbilixxi qafas jew tikkostitwixxi prerekwiżit għall-iffissar u għall-allokazzjoni ta’ opportunitajiet tas-sajd u li ma hijiex intiża sempliċement sabiex timplimenta dispożizzjoni adottata fuq livell ogħla normalment taqa’ fi ħdan il-kamp ta’ applikazzjoni tal-Artikolu 43(2) TFUE, minflok l-Artikolu 43(3) TFUE (ara l-ispjegazzjoni mogħtija mill-Avukat Ġenerali Wahl fil-konklużjonijiet tiegħu fil-kawżi magħquda Il‑Parlament u Il‑Kummissjoni vs Il‑Kunsill, C‑124/13 u C‑125/13, EU:C:2015:337, punt 66).

( 52 ) Ibid., punt 58. F’dan ir-rigward, jiena ma naqbilx mar-raġunament tal-Kunsill li l-atti deċiżi skont l-Artikolu 43(3) TFUE (bħar-regolament inkwistjoni) dejjem jieħdu preċedenza fuq atti ddelegati adottati mill-Kummissjoni skont leġiżlazzjoni adottata fuq il-bażi tal-Artikolu 43(2) TFUE. Fil-fehma tiegħi, il-Kunsill jista’ juża s-setgħat deċiżjonali tiegħu misluta mill-ewwel dispożizzjoni biss jekk dan l-użu jkun kompatibbli mad-delega tas-setgħat stabbiliti minn atti adottati konformement ma’ din l-aħħar dispożizzjoni, peress li l-Qorti tal-Ġustizzja ppreċiżat li teżisti ġerarkija bejn dawn iż-żewġ dispożizzjonijiet tat-Trattat FUE (ara s-sentenza tas‑26 ta’ Novembru 2014, Il‑Parlament u Il‑Kummissjoni vs Il‑Kunsill, C‑103/12 u C‑165/12, EU:C:2014:2400, punti 79 u 81).

( 53 ) Ftehim Interistituzzjonali bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar it-Tfassil Aħjar tal-Liġijiet tat‑13 ta’ April 2016 (ĠU 2016, L 123, p. 1).

( 54 ) Intitolat “Fehim Komuni bejn il-Parlament Ewropew, il-Kunsill u l-Kummissjoni dwar l-Atti Delegati”.

( 55 ) Ara, f’dan ir-rigward, is-sentenza tat‑12 ta’ Frar 2015, Il‑Parlament vs Il‑Kunsill (C‑48/14, EU:C:2015:91, punti 57 u 58).

( 56 ) Ara, pereżempju, is-sentenzi tat‑3 ta’ Settembru 2009, Il‑Parlament vs Il‑Kunsill (C‑166/07, EU:C:2009:499, punti 74 u 75); is-sentenza tal‑5 ta’ Settembru 2012, Il‑Parlament vs Il‑Kunsill (C‑355/10, EU:C:2012:516, punti 89 u 90), u tas‑6 ta’ Mejju 2014, Il‑Kummissjoni vs Il‑Parlament u Il‑Kunsill (C‑43/12, EU:C:2014:298, punti 54 sa 56).

( 57 ) Ara l-Artikolu 2 tar-Regolament Iddelegat 2021/2324 u l-Artikolu 18 tar-regolament li jistabbilixxi l-opportunitajiet tas-sajd għall‑2022.